Rīgā

|  |  |
| --- | --- |
| Datums skatāms laika zīmogā | Nr. \_\_\_\_\_\_\_\_\_\_\_\_\_ |
| Uz 01.03.2018. | Nr. 142.9/3-23-12/18 |

Saeimas Juridiskajai komisijai

Jēkaba iela 11

Rīga, LV-1811

saeima@saeima.lv

*Par lobēšanas tiesisko regulējumu*

Ministru kabinets ir saņēmis Saeimas Juridiskās komisijas (turpmāk – komisija) 2018. gada 1. marta vēstuli Nr. 142.9/3-23-12/18, kurā komisija aicina izvērtēt komisijas secinājumus par nepieciešamību pieņemt likumu par lobēšanu, kā arī par to, vai lobēšanas regulējumu ir nepieciešams ietvert vienā likumā vai lietderīgāk būtu regulējumu, kas saistīts ar lobēšanu, iestrādāt vairākos normatīvajos aktos.

Ievērojot komisijas lūgumu, Ministru kabinets sniedz šādu viedokli.

Starptautisko organizāciju rekomendācijās īpaša uzmanība ir pievērsta tieši likumdošanas varai, savukārt attiecībā uz izpildvaru īpašu rekomendāciju nav, jo gan anotāciju sagatavošana un publiskošana, gan arī normatīvo aktu publiskā apspriešana šobrīd nodrošina nepieciešamo atklātību.

Valsts pārvaldes iekārtas likuma 48.panta pirmā daļa noteic, ka šā likuma mērķa sasniegšanā valsts pārvalde iesaista sabiedrības pārstāvjus, iekļaujot viņus darba grupās, konsultatīvajās padomēs vai lūdzot sniegt atzinumus. Minētā likuma 48.panta otrā daļa noteic, ka sabiedrībai svarīgos jautājumos iestādei ir pienākums rīkot publisku apspriešanu. Ja iestāde pieņem lēmumu, kas neatbilst ievērojamas sabiedrības daļas viedoklim, tā šo lēmumu īpaši pamato. Pienākums iesaistīt sabiedrību izriet arī no citiem normatīvajiem aktiem. Savukārt Ministru kabineta 2007.gada 6.marta noteikumu Nr.171 “Kārtība, kādā iestādes ievieto informāciju internetā” 11.14.apakšpunkts noteic, ka iestādes mājaslapas sadaļā “Sabiedrības līdzdalība” cita starpā iekļauj informāciju par iestādes sadarbību ar nevalstiskajām organizācijām (ziņas par sadarbības partneriem, sadarbības principu īsu aprakstu, kontaktpersonas); informāciju par plānotajām un notikušajām sabiedriskajām apspriedēm un publiskajām apspriešanām, par dalības iespējām tajās un iestādē iesniegtiem vai sagatavotiem dokumentiem, par kuriem tiek gaidīta sabiedrības līdzdalība.

Latvijas Republikas Satversmes 104.pantā nostiprinātās tiesības paredz ikvienam likumā paredzētajā veidā vērsties valsts un pašvaldību iestādē ar iesniegumu un saņemt atbildi pēc būtības. Attiecīgi Iesnieguma likuma izpratnē iesniegums var būt iestādes kompetencē esošs lūgums, sūdzība, priekšlikums vai jautājums. Tādējādi, ievērojot Latvijā spēkā esošo tiesisko regulējumu, izpildvaras līmenī ir komplicēti noregulēt to šauro jautājumu loku, kuri netiek aptverti ar iesnieguma likumu un normatīvajiem aktiem par sadarbības iesaisti valsts pārvaldes kompetencē esošo jautājumu risināšanā. Minētie apsvērumi daudzējādā ziņā arī ir bijuši iemesls tam, kādēļ speciāla lobēšanas tiesiskā regulējuma virzība nav tikusi atbalstīta.

Savukārt lobēšanas regulējuma , kas attiecas uz likumdevēja varu, iestrāde esošajos normatīvajos aktos veicinātu to Eiropas Padomes Starpvalstu pretkorupcijas grupas (turpmāk – GRECO) IV novērtējuma kārtā Latvijai izteikto rekomendāciju izpildi, kurās kopš 2012.gada nav panākts progress. GRECO rekomendācijas, kuras izpildāmas, veicot grozījumus Saeimas kārtības rullī, ir šādas:

ii. GRECO rekomendē ieviest normatīvo regulējumu, kas nosaka kārtību, kādā parlamenta deputāti komunicē ar lobētājiem un citām iesaistītajām pusēm, kas mēģina ietekmēt likumdošanas procesu;

iii. GRECO rekomendē (i) pārskatīt un aktualizēt Saeimas Ētikas kodeksu un (ii) papildināt to ar praktiskiem pasākumiem, kas sniegtu atbilstošas vadlīnijas un ieteikumus Saeimas locekļiem par regulējumu, kas saistīts ar ētiku un korupcijas novēršanu;

v. GRECO rekomendē tālāk attīstīt un skaidri noformulēt iekšējos Saeimas mehānismus Ētikas kodeksa ievērošanas nodrošināšanai, kā arī interešu konfliktu novēršanai, ar nolūku nodrošināt to aktīvu ieviešanu un efektivitāti.

Korupcijas novēršanas un apkarošanas birojs (turpmāk – KNAB) attiecībā uz lobēšanas tiesisko regulējumu ir izstrādājis 2 koncepcijas, 2008.gadā un 2011.gadā. Saskaņā ar otrajā koncepcijā atbalstīto risinājuma variantu, KNAB izstrādāja likumprojektu “Lobēšanas atklātības likums”, par kuru netika panākta vienošanās ar vairākām iesaistītajām institūcijām un kurš tika noraidīts Ministru kabineta komitejas 2014.gada 17.februāra sēdē. Pēc šīs konceptuālā lēmuma pieņemšanas KNAB sagatavoja informatīvo ziņojumu par to, kā minētajā likumprojektā ietvertās tiesību normas varētu integrēt jau esošos normatīvajos aktos, saskaņā ar kuru Ministru prezidente L.Straujuma ar 2014.gada 25.oktobra rezolūciju Nr.18/TA-3829/5361 (2013) uzdeva KNAB likumprojektā ietverto regulējumu iestrādāt jau esošos normatīvajos aktos.

Diskusiju starp KNAB un Tieslietu ministriju rezultātā tika panākta vienošanās tālāk virzīt KNAB izstrādātos grozījumus Saeimas kārtības rullī. Attiecīgi 2016.gada 13.decembrī KNAB pārstāvji piedalījās Saeimas Juridiskās komisijas izveidotajā darba grupā, kurā tika skatīti visi jautājumi par plānotajiem grozījumiem Saeimas kārtības rullī. KNAB iesniedza šādus priekšlikumus grozījumiem:

1. Papildināt 85.panta piekto daļu ar jaunu apakšpunktu šādā redakcijā:

“8) ar kādām formālām vai neformālām sabiedrības grupām vai privātpersonām, realizējot interešu pārstāvību, ir notikušas konsultācijas par kādu konkrētu tiesību normu (norādot attiecīgo pantu, tā daļu vai punktu);”

1. Papildināt ar 150.1 pantu šādā redakcijā:

“150.1 Deputātam, iesniedzot komisijai savus priekšlikumus, ir jānorāda, ar kādām formālām vai neformālām sabiedrības grupām vai privātpersonām, realizējot interešu pārstāvību, ir notikušas konsultācijas par kādu konkrētu priekšlikumu (norādot attiecīgo pantu, tā daļu vai punktu).”

1. Papildināt ar 150.2 pantu šādā redakcijā:

“150.2 Saeimas tīmekļa vietnē attiecīgā komisija pirms sēdes publicē vispārpieejamo informāciju par sēdes darba kārtībā iekļautajiem jautājumiem – informāciju par uzaicinātajām personām, saņemtajām vēstulēm un atzinumiem par attiecīgo jautājumu vai likumprojektu, deputātu iesniegtos priekšlikumus un citus dokumentus.”

1. Papildināt 179.panta pirmās daļas 3.punktu aiz vārdiem “kodeksa ievērošanu” ar pieturzīmi un vārdu “, ierosina”.
2. Papildināt pielikumu “Saeimas deputātu ētikas kodekss” ar 24.punktu šādā redakcijā:

“24. Deputāts ievēro vienlīdzības un atklātības principus saziņā ar formālām un neformālām sabiedrības grupām un privātpersonām, kā arī likumā noteiktajā kārtībā sniedz informāciju par notikušajām konsultācijām ar minētajām personām vai personu grupām. Minētās informācijas slēpšana ir uzskatāma par ētikas normas pārkāpumu.”

Likumprojekts “Grozījumi Saeimas kārtības rullī” (Nr.922/Lp12) tika pieņemts 1.lasījumā 2017.gada 8.jūnijā, tomēr KNAB izstrādātie priekšlikumi tajā netika iekļauti, tāpēc 2017.gada 1.septembrī KNAB nosūtīja Saeimas Juridiskās komisijas priekšsēdētājam vēstuli Nr. 1/5126 ar lūgumu rast iespēju izskatīt KNAB sagatavotos priekšlikumus. Jāmin, ka 2017.gada 18.augustā vēstulē Nr.389 Saeimas Juridiskajai komisijai priekšlikumus attiecībā uz likumdošanas procesa pilnveidošanu, kuru mērķis ir panākt lielāku caurskatāmību likumdošanas procesā un veicināt sabiedrības uzticēšanos valsts varai, ir iesniedzis arī Valsts prezidents.

Atsaucoties KNAB aicinājumam, iesniegtie priekšlikumi tika skatīti Saeimas Juridiskās komisijas izveidotās darba grupas grozījumu Saeimas kārtības rullī izstrādei 2017.gada 14.novembra sēdē, kurā visi priekšlikumi, izņemot vienu, kuru KNAB atsauca (*papildināt 179. panta pirmās daļas 3.punktu aiz vārdiem “kodeksa ievērošanu” ar pieturzīmi un vārdu “, ierosina”.*), tika konceptuāli atbalstīti.

Vienlaikus vēršam uzmanību, ka 2018.gada 14.martā Ministru kabineta komitejā ir iesniegts KNAB izstrādātais likumprojekts “Grozījumi likumā “Par interešu konflikta novēršanu valsts amatpersonu darbībā”” (TA-532), kurā cita starpā ir piedāvāts tiesiskais risinājums GRECO v. rekomendācijas ieviešanai, nosakot, ka Saeimas deputāti likumprojektā noteiktajos gadījumos paziņo par personisko vai mantisko ieinteresētību attiecīgajai Saeimas komisijai un Saeimas prezidijam. Detalizētāka procesuāla kārtība vispārēja paziņošanas pienākuma izpildei, tostarp paziņošanas veids (piem., mutvārdos, ko ieprotokolē vai atspoguļo stenogrammā vai rakstveidā iesniedz pats deputāts) KNAB ieskatā būtu nosakāms Saeimas kārtības rullī kā speciālajā normatīvajā aktā.

Ņemot vērā iepriekš minēto, lūdzu rast iespēju iekļaut un izskatīt KNAB sagatavotos un Saeimas Juridiskās komisijas izveidotajā darba grupā grozījumu Saeimas kārtības rullī izstrādei atbalstītos priekšlikumus pie likumprojekta “Grozījumi Saeimas kārtības rullī” (Nr. 922/Lp12).

Pielikumā: Ministru kabineta 2018. gada 17. aprīļa sēdes protokola

Nr. 20       . § izraksts;

Cieņā

|  |  |  |
| --- | --- | --- |
| Ministru prezidents | (paraksts) | Māris Kučinskis |